CHERPAN LALAU PENDIAU Danji Bubut Seduai Ruai, Mulut Pulut Tang Ati Ngerangai
Tusun Kesatu NGAGA danji mudah amat disebut mulut, tang ke pedis nya ngamatka danji. Ketegal nya, anang bengat lanchat mudah nanji enti kitai ngasaika diri enda ulih ngamatka danji tauka semaya. Ari nya, udu pemayuh-mayuh mensia bulaka danji. Ambi ke chunto, pasal sentang danji deka betemu enggau orang, tang iya ke nanji nya enda ngamatka danji diri. Pia mega, sigi enda tau nadai orang berutang sereta lalu berat-rat bedanji mayar utang nya enggau naka pengelengkas, tang mih enda ngamatka danji ke ngujungka utang terus enda dibayar.            Nyangka nyauka semua kitai kala udah nyepi asai diri nganti penatai tauka penyadi utai ti didanji orang ngagai kitai, tang entah nama kini kebuah lepas nya alai iya terus enda ngamatka danji diri-empu. Udah tentu hal ti bansa nya ngasuh kitai berasai nesal laban kitai udah kena kemulaka iya idup-idup. Taja pen nya semina jaku aja, iya nya danji, tang danji kusung nya tadi tau dianggap sebengkah utang ti mesti ditelese ni-ni maya.           Sigi mayuh mensia nyemaka danji nya ngagai sebilah lungga ti bemata dua. Mata lungga nya ti ari sepiak ulih ngenyenangka ati oprang siku ke didanji, laban sebengkah danji tau meri pengarap enggau pengandal ati pasal sebengkah pekara. Lalu mata lungga nya ti ari sepiak tau ngemediska ati orang siku-siku lebuh danji nya enda dikeamatka. Ari nya, siku-siku mensia mesti bejimat-jimat lebuh ngeluaka danji tauka semaya, laban empas danji chukup berat ba orang ke nanji enggau lebih berat ba orang ke didanji.            Pejuluk cherita pandak lalau pendiau sekali tu dikumbai penulis ‘Danji Bubut Seduai Ruai; Mulut Pulut Tang Ati Ngerangai.’ Bisi mega kitai Iban ngumbai pejuluk ensera pasal burung dua iku tu, iya nya Bubut enggau Ruai: ‘Semaya Bubut Seduai Ruai”, tauka “Duruk Bubut Seduai Ruai’.            Dalam cherpan tu pemacha deka tetemuka danji ti enda dipedulika, tauka danji kusung, tauka danji ti enda dikeamatka; tang iya sebengkah danji ti meri empas ti ngelebu ngagai tudah Burung Bubut enggau pejuru iya seumur idup. Dulu kelia berebak enggau jeman unggun berasap, rambau bansa burung mula-mula masukka linsu bulu sida baka ke dipeda kitai kemaya hari tu, dia bisi siku Burung Ruai enggau siku Burung Bubut. Lebuh cherita tu ke nyadi kelia, Ruai seduai Bubut bebakih amat. Seduai seruran bekaling lebuh mindah kia-kia. Mandi seduai kedua-dua, bemain kedua-dua, lalu begigaka pemakai pen kedua-dua. Pun seduai ke udu bebakih, laban linsu bulu seduai sebaka, sama labang lebus. NADAI TEKAIT ATI              Lebuh nyau angkat bujang, dia Bubut seduai Ruai belabuh nguji ngeliu sida ke dara. Taja pan seduai senaka pemendar-mendar nguji narit ati sida ke dara, tang pengawa seduai masih enda mujur. Siku pen ari sida ke dara ke dititir seduai lalu mih nadai tekait ati ba seduai. Kebuah seduai ke pedis amat ngelakuka pemujang diri, laban linsu bulu seduai nadai alai sida ke dara ngaitka ati tak tulin labang lebus aja. Kemayuh agi sida ke dara tekait ati ba sida ke bujang ke beempuka bulu manah ukir, ngelagu chura.              “Gamal bujang dua iku nya nadai alai mantah, tang mih linsu bulu seduai iya enda ngumba. Apa bulu bansa nya, tak labang lebus enda nyalah-nyalah baka buah ubi kayu ti udah dikupak. Mimit bulu tegelut latak tauka aruk, udah gamal seduai pera-pera baka ke baru ulih numbak. Manah kitai bepesinaka bujang bukai ke bebulu manah linsu, wai!” pia ku bala dara bekenang enggau pangan. Kenang bala dara ke munyi nya nyau bisi ngerimbas pending seduai. Nyau silam dih ati lebuh nyau nemu diri-empu agi bisi pengurang, bisi penimpang baka nya.              Maya nya, Ruai seduai Bubut selalu bengap-bengap ngapa beratika kebas enggau pengelaku sida Kenyalang, sida Kejakuh, sida Puna, sida Peregam, sida Teguk, sida Bayan enggau burung ke manah linsu bulu, ba sida ke dara. Lebuh mandi, lebuh bemain, lebuh begigaka buah, bala bujang burung ke manah linsu bulu ngenying beteridun dipetitihka kaban indu ke bebajik. Nyadi Ruai seduai Bubut tak betik-betik ngapa mata, nadai dikibuhka sida ke indu. Nyau berasai malu dih seduai kepuas ti dikepiaka kaban dara.              Nyau enda liat agi ati, kepuas-puas ke ngining pemujang burung bukai, dia Ruai bejaku enggau Bubut. Ku iya, “Manah tua berunding ngelinsu bulu tua tu, Madi. Apa dayahka bala sida ke dara-dara tak enda malik ngagai tua. Tambah mega, bujang ke bukai tak bekekebas mansa tua, ensepi diri ke sigat umba bulu manah linsu.”              Bubut madahka diri besetuju enggau penemu Ruai, “Tang mih bisi penanggul mimit,” ku iya, “dini alai tua bulih pelinsu?” Saut Ruai ngumbai nya pekara mit, lalu mudah diputarka. “Mayuh utai sebelah-belah babas tu tau dirakit ke pelinsu.”              Bubut madahka diri nurutka bai Ruai. “Aku itah baka perut ke dibibit, Menyadi, semai nuan. Mina sebengkah agi pekara, iya nya sapa ke tau diinjau tua ngelinsu tauka ngukir bulu tua?”              “Nadai nya usah nginjau orang dih, Madi. Tua-empu tu nyadi mih. Beduruk tua: nuan ngelinsu enggi aku; aku ngelinsu enggi nuan. Nya ambi tua ulih ngujika pengelandik diri ngukir. Lebu ga tua belajar ngukir ba Aki Ular Sawa suba ti penemu ke dipelajarka nya lalu enda diuja,” saut Ruai. Lama dulu agi ari nya, Ruai seduai Bubut, endang udah bisi buya betarak ngukir ba Aki Ular Sawa, ke endang tebangkar landik ngukir.              Siang hari hari siti, lalu beteresapka babas enggau kampung lah Ruai seduai Bubut, begigaka mayuh macham utai baka buah kemunting, daun tarum, urat engkudu, bingka kunyit, buah kerimpak pinggai, buah gelinggam, daun engkerebai, kulat buah, kulat dilah kendawang, jerenang enggau arang. Udah bulih utai nya sekia, lalu dirakit seduai nyadi pelinsu ke bemacham-macham chura. Bisi nya kuning, bisi gadung, bisi mirah, bisi biru, bisi chelum, bisi putih enggau mayuh agi chura ke bukai. Udah bulih pelinsu, seduai lalu milih endur likun alai seduai ke deka beduruk ngelinsu bulu pangan. BETAMPUNG… Oleh JANANG ENSIRING 
See author's posts
